500 milljóna króna viðsnúningur verður á rekstri Mosfellsbæjar á næsta ári. Bæði Mosfellsbær og Garðabær stefna á að skila afgangi á næsta ári.
Sveitarfélög um allt land leggja nú lokahönd á fjárhagsáætlanir næsta árs og greint var frá fjárhagsáætlun Reykjavíkurborgar í gær. Garðabær hefur samþykkt sína fjárhagsáætlun og gerir hún ráð fyrir 48 milljóna króna afgangi af rekstri samstæðunnar sem er þó minni afgangur en í ár. A hlutinn verður raunar rekinn með 460 milljóna króna halla en afgangur af B hluta skilar jákvæðri niðurstöðu. Þar munar mestu um 400 milljóna afgang úr samveitum Garðabæjar.
Skuldir aukast um þrjá milljarða króna og fer skuldahlutfall hækkandi. Stærstu einstöku framkvæmdir í Garðabæ á næsta ári er bygging næsta áfanga Urriðaholtsskóla og bygging nýs leikskóla. Fram kemur í greinargerð að launakostnaður hækkar um 10 prósent milli ára og vega þar stytting vinnuvikunnar og kjarasamningsbundnar hækkanir þyngst.
Útsvarshlutfall í Garðabæ verður áfram 13,7 prósent.
Mosfellsbær áætlar að skila 203 milljóna króna afgangi á næsta ári sem er viðsnúningur upp á tæpan hálfan milljarð. Þar af verður 116 milljóna króna afgangur af A hluta. Skuldir aukast um milljarð. Síðustu tvö ár voru þung í rekstri sökum fjárhagsaðstoðar í tengslum við faraldurinn en útgjöld í þeim málaflokki verða komin á sama stað og fyrir faraldurinn á næsta ári.
Stærstu framkvæmdirnar í bænum verða bygging nýs leikskóla í Helgafellshverfi, bygging íþróttahúss við Helgafellsskóla og ný þjónustubygging við íþróttamiðstöðina að Varmá.
Álagningarhlutfall útsvars verður áfram 14,48 prósent.
Mosfellsbær gerir ráð fyrir 500 milljóna króna viðsnúningi í rekstri bæjarfélagsins á næsta ári. 